Ný íslensk kvikmynd Héraðið var frumsýnd þann 14. ágúst og fer kona með burðarhlutverkið . Arndís Hrönn Egilsdóttir leikur Ingu , kúabónda sem gerir uppreisn gegn kaupfélaginu í heimabyggð sinni og rekst á að boðberar sannleika og nýrra tíma eiga ekki alltaf auðvelt með að koma boðskap sínum til skila . Arndís Hrönn hefur verið áberandi í kvikmyndum og sjónvarpsþáttum undanfarin ár og skapað marga eftirminnilega karaktera . Myndin var tekin upp á rjómabúinu Erpstöðum þar sem besti ís landsins fæst . Grímur Hákonarson leikstýrir Héraði en hann er þekktastur fyrir Hrúta . Nýja myndin gerist einnig í litlu samfélagi og fjallar um bónda þó á mjög ólíkan hátt . En hvernig var fyrir Arndísi Hrönn , leikkonu og borgarbarn , að leika kúabónda ? Var erfitt fyrir hana að setja sig inn í sveitalífið eða hafði hún einhverja þekkingu á því fyrir ? „ Ég hafði aldrei verið í sveit og er ekki fræg fyrir mikið verksvit þannig að ég þurfti að hafa dálítið fyrir þessu , “ segir hún . „ Ég fór í vist í eina viku til hinnar mögnuðu Heiðu Guðnýjar Ásgeirsdóttur fjallabónda og reyndi að vera aðeins til gagns . Best var ég í að sópa fóðurganginn . Svo voru þau Helga og Þorgímur á Erpstöðum algerlega dásamleg og handleiddu mig í gegnum búverkin og kenndu mér á traktor . Ég er óendanlega þakklát fyrir kennsluna og líka fyrir að hafa kynnst öllum þessum frábæru bændum og ást þeirra á skepnunum og náttúrunni . “ Las um sorg og sorgarviðbrögð Inga er sterkur persónuleiki og reynir allt hvað hún getur að sannfæra aðra bændur og fá þá í lið með sér en það gengur erfiðlega , enda hefur kaupfélagið hefur sterk ítök í sveitinni . Þegar þú fékkst handritið í hendurnar , hvað fannst þér um persónuna ? „ Mér fannst hún strax mjög áhugaverð og spennandi að fara undir húðina á henni og reyna að átta sig á hvað hún var að hugsa . Ég las mikið um sorg og sorgarviðbrögð þar sem að Inga missir manninn sinn í byrjun myndarinnar og í framhaldi leysast úr læðingi byltingaröfl innra með henni . “ Margir hafa talað um að Inga sé ekki ólík Höllu í Kona fer í stríð , þ.e.a.s kona sem ekki hikar við að fara ein í baráttu við kerfið . Ertu sammála þessu ? „ Kona fer í stríð og Héraðið eru mjög ólíkar myndir og Halla og Inga eru gjörólíkar persónur en þær eiga það sameiginlegt að vera konur og vera á miðjum aldri , “ segir Arndís Hrönn . „ Ég las mikið um sorg og sorgarviðbrögð þar sem að Inga missir manninn sinn í byrjun myndarinnar … “ „ Kvikmyndasagan er stútfull af sögum af karlmönnum sem berjast gegn ríkjandi kerfi en það er sjaldgæfara að miðaldra konur séu í aðalhlutverki . En sem betur fer er það nú að breytast . Það er áhugavert að velta því fyrir sér hvort þessi spurning myndi koma upp ef um væri að ræða kvikmyndir um tvo karla sem væru í svipaðri stöðu . “ Það er vissulega góður punktur en til allrar lukku má sjá teikn á lofti um að það færist í vöxt bæði að konur séu í burðarhlutverkum og að aldur sé ekki endilega fyrirstaða . Ýmsar kvenkynsofurhetjur og baráttujaxlar hafa komið frá Hollywood-maskínunni sem og kvikmyndir þar sem miðaldra fólk og eldra er í forgrunni . Nú þegar búið er að frumsýna myndina , hvaða tilfinningar eru þér þá efst huga og hvað stendur upp úr þegar þú horfir til baka yfir ferlið við gerð hennar ? „ Ég er bara ótrúlega þakklát fyrir að hafa verið partur af þessum hæfileikaríka hópi sem tók þátt í gerð myndarinnar . Grímur er frábær leikstjóri og það var ótrúlega gott að vinna með honum og öllu teyminu . Það var mikill kærleikur í loftinu og mynduðust sterk vinabönd . Það var líka ótrúlega magnað að búa í Búðardal um hávetur alveg við hafið , vakna á morgnana og fá sér kaffi og horfa út á sjóinn og sjá himnana opnast . “ Grímur fékk mikið lof fyrir mynd sína Hrúta og þegar er búið að selja Hérað til yfir þrjátíu landa . Hún verður sýnd víðsvegar um Evrópu í vetur og tilhlökkunarefni að vita hvort hið sama verður upp á teningnum með hana . En aftur að aðalleikkonunni . Hvað ertu að gera núna og hvað er fram undan hjá þér í vetur ? „ Núna er ég á leiðinni til Englands á fiðlunámskeið með dóttur minni . En í haust stendur til að fara á nokkrar kvikmyndahátíðir til að fylgja Héraðinu úr hlaði . Síðan byrja ég að æfa í Þjóðleikhúsinu mjög spennandi verk sem heitir Engillinn og er byggt á verkum Þorvaldar Þorsteinsonar . Það er Finnur Arnar Arnarsson sem leikstýrir og verkið verður frumsýnt í desember . Svo stendur til að gera framhald af Föngum og ýmislegt fleira skemmtilegt í gangi , “ segir Arndís Hrönn að lokum .